Kolokvint

Kolokvint (Citrullus colocynthis) er en flerårig urt i gresskarfamilien. Den tilhører samme slekt som vannmelon.

Den har en krypende vekst med stengler som kan bli 2 m lange. Den kan klatre ved hjelp av slyngtråder i bladhjørnene. Bladene er trekantede, mørkegrønne, håndflikede med 3–7 fliker og har bølgende bladkant. Blomstene sitter enkeltvis i bladhjørnene og er enkjønnede, gule eller grønngule og 15–20 mm store. Planten er sambu med hann- og hunnblomster på samme plante. Frukten er rund, 4–12 cm i diameter, glatt, og gul eller spraglete.  

Kolokvint vokser på tørre steder med stein og sand og i halvørken, ofte nært havet. Den er utbredt i de tørreste delene av middelhavsområdet, som Sør-Spania, Nord-Afrika, Sicilia, Hellas, Kypros og Levanten. Arten vokser også på Kanariøyene og i Sahara og ørkenene østover til India.

Frukten er blitt brukt til å fremstille et kraftig avføringsmiddel. Kolokvinter var et brennevin som inneholdt uttrekk fra planten og ble brukt mot forstoppelse. Ordet brukes spøkefullt om alle typer dram.

Galleri

Litteratur

Eksterne lenker 
 

Gresskarfamilien
Medisinplanter